b"\n_START_ARTICLE_\nGNU Hurd\n_START_SECTION_\nArquitectura\n_START_PARAGRAPH_\nA difer\xc3\xa8ncia de la majoria de nuclis tipus Unix, el Hurd es construeix sobre un microkernel, responsable de facilitar-li els serveis d'un nucli m\xc3\xa9s b\xc3\xa0sics: coordinar l'acc\xc3\xa9s al maquinari (a la CPU \xe2\x80\x94mitjan\xc3\xa7ant multiproc\xc3\xa9s\xe2\x80\x94, a la RAM \xe2\x80\x94mitjan\xc3\xa7ant gesti\xc3\xb3 de mem\xc3\xb2ria\xe2\x80\x94, i a altres dispositius de so, gr\xc3\xa0fics, emmagatzematge, etc.). Actualment s'est\xc3\xa0 utilitzant el GNU Mach com a microkernel, per\xc3\xb2 s'est\xc3\xa0 treballant per a poder executar el Hurd sobre el microkernel de segona generaci\xc3\xb3 L4._NEWLINE_Hi ha d'altres sistemes operatius tipus Unix que s'executen sobre el microkernel Mach, com l'OSF/1, el NEXTSTEP, el Mac OS X, el Lites i el MkLinux. Tots ells estan implementats com un \xc3\xbanic servidor. Per tant, substitueixen el kernel monol\xc3\xadtic dels sistemes Unix tradicionals per dos elements, el microkernel i el servidor Unix._NEWLINE_En canvi, el Hurd est\xc3\xa0 format per m\xc3\xbaltiples servidors executant-se simult\xc3\xa0niament. En lloc d'un sol programa enorme que controli des del rellotge fins a la gesti\xc3\xb3 de la xarxa, al Hurd cadascuna d'aquestes tasques \xc3\xa9s gestionada per un servidor independent. Aix\xc3\xb2 fa que (com a m\xc3\xadnim te\xc3\xb2ricament) el desenvolupament del Hurd sigui molt m\xc3\xa9s f\xc3\xa0cil, ja que \xc3\xa9s menys probable que en fer canvis en un servidor, aix\xc3\xb2 tingui efectes no desitjats en altres servidors. _NEWLINE_Al disseny original del Mach, una de les principals fites fou aquest tipus de \xc2\xabconjunt de servidors\xc2\xbb, per\xc3\xb2 sembla que el Hurd \xc3\xa9s el primer a implementar aquest disseny sobre un microkernel Mach (tot i que QNX \xc3\xa9s similar, per\xc3\xb2 basat en el seu propi microkernel). No est\xc3\xa0 clar per qu\xc3\xa8 no hi va haver cap implementaci\xc3\xb3 de m\xc3\xbaltiples servidors anterior, tot i que sembla que els grups que treballaven en el Mach estaven massa centrats en aquest per a dedicar-se al sistema operatiu en la seva totalitat. El Hurd intenta, a m\xc3\xa9s, ser portable entre microkernels.\n_START_SECTION_\nExtensions d'Unix\n_START_PARAGRAPH_\nAl Hurd canvien o es potencien un bon nombre de conceptes tradicionals d'Unix:_NEWLINE_Sota Unix, cada programa que s'executi t\xc3\xa9 associat una identitat d'usuari, que normalment es correspon amb l'usuari que hagi iniciat el proc\xc3\xa9s. Aquesta identitat determina en gran manera quines accions se li permeten realitzar, al programa. Cap proc\xc3\xa9s extern pot canviar la identitat d'un programa que s'estigui executant. Un proc\xc3\xa9s del Hurd, per altra banda, s'executa associat a un conjunt d'identitats d'usuari, que pot contenir m\xc3\xbaltiples identitats, una, o cap. Un proc\xc3\xa9s amb prou privilegis pot afegir o eliminar identitats d'un altre proc\xc3\xa9s. Per exemple, existeix un servidor de contrasenyes que atorga identitats com a resposta a una contrasenya d'usuari correcta._NEWLINE_Pel que fa al sistema de fitxers, es pot establir un programa adequat com a traductor per a un sol fitxer o una jerarquia de directoris sencera. Cada acc\xc3\xa9s al fitxer tradu\xc3\xaft, o als fitxers a la jerarquia en el segon cas, ser\xc3\xa0 gestionats per aquest programa. Per exemple, un traductor de fitxers pot simplement redirigir les operacions de lectura i escriptura cap a un altre fitxer, no com un enlla\xc3\xa7 simb\xc3\xb2lic d'Unix. El muntatge d'Unix, al Hurd s'aconsegueix configurant un traductor de sistema de fitxers (utilitzant la comanda settrans). Els traductors tamb\xc3\xa9 es poden utilitzar per a proporcionar serveis a l'usuari. Per exemple, el traductor ftpfs permet a un usuari encapsular un lloc FTP remot en un directori. Aix\xc3\xad, es podran utilitzar programes est\xc3\xa0ndard com ls, cp o rm per a manipular fitxers al lloc remot. Hi ha traductors encara m\xc3\xa9s potents, com UnionFS, que permeten a un usuari unificar diversos directoris en un de sol, de tal forma que en llistar aquest directori es mostri el contingut de tots els directoris unificats (una caracter\xc3\xadstica absent a la majoria d'Unixos, tot i que present a FreeBSD)._NEWLINE_Potser la caracter\xc3\xadstica m\xc3\xa9s potent del Hurd \xc3\xa9s la possibilitat que qualsevol usuari executi els seus propis serveis del sistema. Un usuari pot assignar qualsevol traductor al sistema de fitxers per al seu \xc3\xbas personal. Fins i tot pot substituir servidors del sistema, com el servidor d'autenticaci\xc3\xb3, amb altres servidors que hagi triat. Tot aix\xc3\xb2 es pot fer sense afectar d'altres usuaris, gr\xc3\xa0cies al fet que els \xc3\xa0mbits d'efecte estan ben definits. De fet, fins i tot \xc3\xa9s possible per a un usuari executar un Hurd dins de si mateix, cosa que es coneix com a sub-Hurd._NEWLINE_El Hurd necessita un gestor d'arrancada compatible amb multiarrancades, com el GRUB.\n_START_SECTION_\nHist\xc3\xb2ria del desenvolupament\n_START_PARAGRAPH_\nEl desenvolupament del Hurd va comen\xc3\xa7ar el 1990._NEWLINE_Hi ha un m\xc3\xadnim de tres distribucions de GNU/Hurd en preparaci\xc3\xb3, tot i que cap ha estat publicada oficialment a part de per a gent interessada a provar-les o contribuir al seu desenvolupament. Tot i que Richard Stallman, del projecte GNU, havia anunciat que esperava el llan\xc3\xa7ament oficial del SO GNU (tamb\xc3\xa9 conegut com a GNU/Hurd) abans de les darreries del 2002, no s'ha aconseguit._NEWLINE_El 2004, el Hurd t\xc3\xa9 un desenvolupament lent i algunes limitacions respecte al maquinari importants (per exemple, la car\xc3\xa8ncia de so i, anteriorment, la falta de compatibilitat amb particions majors d'aproximadament 2 gigabytes). Gr\xc3\xa0cies al suport creixent del projecte Debian, entre d'altres, aquestes limitacions estan sent eliminades. La pr\xc3\xb2xima transici\xc3\xb3 al microkernel L4 (i l'intent de fer al Hurd independent del microkernel sobre el que s'executi), tot i que exigir\xc3\xa0 un redisseny de diversos elements del Hurd, podria comen\xc3\xa7ar a accelerar el seu desenvolupament. Un cop el Hurd hagi superat les seves importants limitacions actuals, s'espera que sigui un microkernel realment funcional per als sistemes GNU."